《又次韵前人见示》
宋代·陈著

世事纷纷乱似丝，放教公道总堪诗。
三年仁政从头去，百里人心是己知。
脉络相关真为国，毫厘不便甚捐肌。
残生何幸身亲见，也拟公堂举寿卮。

作者简介：（一二一四～一二九七），字谦之，一字子微，号本堂，晚年号嵩溪遗耄，鄞县（今浙江宁波）人，寄籍奉化。理宗宝祐四年（一二五六）进士，调监饶州商税。景定元年（一二六○），为白鹭书院山长，知安福县。